Fernando Alonso i Marc Coma són segons classificats en la vuitena etapa del Dakar - Regió7\nFernando Alonso i Marc Coma són segons classificats en la vuitena etapa del Dakar\nL'astrurià o l'avianès firmen el seu millor resultat en el ral·li a l'Aràbia Saudita i són tretzens a la general que lidera Carlos Sainz\n13·01·20 | 11:06\nEl Toyota de Fernando Alonso i Marc Coma, en acció HAMAD MOHAMED/REUTERS\nEl Toyota Gazoo Racing de Fernando Alonso i Marc Coma ha aconseguit, en la vuitena etapa, el seu millor resultat en la present edició del Dakar. La jornada ha tingut la suspensió en les categories de motos i quads en senyal de dol per la mort, diumenge, del pilot portuguès Paulo Gonçalves, als 40 anys i vícima d'un accident. La resta de categories sí han competit amb una especial de 477 quilòmetres, amb sortida i arribada a Wadi i Al Dawasir.\nEls vencedors en cotxes han estat el francès Mathieu Serradori i el belga Fabian Lurquin, de l'equip SRT Racing, que han aconseguit el seu primer triomf parcial en aquesta edició del Dakar a l'Aràbia Saudita. El seu temps ha estat de 3 hores 48'23''. La segona posició ha estat per Alonso i Coma a 4 minuts i 4 segons dels vencedors del dia. En tercera plaça s'han situat els argentins Orlando Terranova i Bernardo Graue (Mini), a 6'19''. El copilot d'Òdena, Àlex Haro, ha estat quart al costat del sud-africà Giniel de Villiers (Toyota) a 6'29''.\nEls tres pilots que lluiten per la victòria s'han situat avui en posicions més endarrerides. Carlos Sainz i Lucas Cruz (Mini), els líders, han cedit 19'15'' respecte de Serradori. Li han retallat una mica de temps a Alonso els seus rivals: Peterhansel-Fiuza (Mini), els novens a 13'11'', i Al-Attiyah-Baumel (Toyota), els onzens a 4'18''\nA la classificació general, Sainz és primer amb 6'40'' sobre Al-Attiyah i 13'09'' en referència a Peterhansel. De Villiers-Haro es troben en la sisena posició a 53'12'' i tretzens són Alonso-Coma, a 3 hores 10 minuts i 51 segons.


Porta droga a Empuriabrava amb el maleter del cotxe obert i l'enxampen - Diari de Girona\nPorta droga a Empuriabrava amb el maleter del cotxe obert i l'enxampen\nLa Policia Local de Castelló d'Empúries deté el conductor per presumpte tràfic de drogues\nPorta droga a Empuriabrava amb el maleter del cotxe obert i l'enxampen Diari de Girona\nLa Policia Local de Castelló d'Empúries va detenir divendres un conductor que transportava droga mentre circulava per Empuriabrava. Els fets van passar quan passaven pocs minuts d'un quart de vuit del vespre. Els agents locals van veure un vehicle amb el maleter obert circulant pel nucli i el van fer aturar per dir-li al conductor. El xofer es va posar nerviós en ser aturat i la sorpresa va venir quan els policies van sentir una forta olor que procedia d'unes caixes del maleter.\nEls agents locals van escorcollar el vehicle i hi van trobar 204 plantes de marihuana i posteriorment també 20 grams de cocaïna. L'home, un veí de la localitat, va quedar detingut com a presumpte autor d'un delicte contra la salut pública.


L’hort de P3, en marxa! – AFA Cal Maiol\nL’hort de P3, en marxa!\nData: 23/02/2017Autor: Pol\nAvui hem fet el primer taller per posar en marxa l’hort de P3. De la mà de tres pares i una mare de la classe, i amb el suport d’un membre de la Comissió de Festes i Horts, hem fet una bona festa de l’agricultura i la pagesia. L’alimentació té una importància cabdal en l’alimentació dels nostres fills i de les nostres filles i aquests tallers són el primer contacte dels més petits amb preparar un planter, treballar la terra i sembrar.\nPrimer hem començat amb una explicació bàsica del procés de naixement i reproducció de tres planters diferents: alls, tomàquets i patates. Els hem ensenyat d’on surt una patatera, d’on una tomaquera i d’on un all. S’ho han passat pipa!\nDesprés, en filera, han pogut fer-se el seu propi plantes i escollir una d’aquestes tres plantes per sembrar. Ja ho tenen ben a punt!\nLa segona part del taller ha consistit a remenar la terra, posar-hi adob (fems de cavall) i terra nova. Ho han deixat perfecte i després…\nHem sembrat pastanagues, enciams, margalides per fer bonic i unes delicioses maduixes!\nTambé els hem explicat que han de regar periòdicament el planter i l’hort.\nEl següent taller serà el de trasplantar el planter a l’hort general, i acabarem amb un taller degustació dels productes que ells i elles hauran anat treballant cada dia.\nAprofitem per dir-vos que aquests tallers estan oberts a tothom, i que qualsevol pare o mare hi pot participar. També seran molt benvingudes les propostes i idees que es vulguin aportar. Podeu escriure’ns a comissiofestes.calmaiol@gmail.com\nMoltes gràcies també a l’escola i a les mestres per la col·laboració. I aprofitem també per dedicar aquest taller a en Bernat, membre de la subcomissió d’horts, que està convalescent d’una operació i que esperem que es recuperi molt aviat per poder tornar a remenar terra.\nL’hort és vida!\nAnterior Entrada anterior: Informació d’Extraescolars pel dia divendres 24 de febrer\nSegüent Entrada següent: Carnaval a l’Espanya Industrial


Prullans acorda amb l'ACA buscar un indret per construir-hi la depuradora - Regió7 :: El Diari de la Catalunya Central\nAjuntament i Agència Catalana de l'Aigua acorden posar fi als abocaments no permesos al Segre\nmiquel spa 31.10.2020 | 23:50\nEl terme de Prullans, amb el poble a l'esquerra, on Ajuntament i ACA volen fer la depuradora local M.S.\nEl terme de Prullans, amb el poble a l'esquerra, on Ajuntament i ACA volen fer la depuradora local\nPrullans vol deixar d'abocar les aigües residuals a l'entorn natural perquè no acabin al cabal del Segre. L'Ajuntament i l'Agència Catalana de l'Aigua (ACA) han acordat iniciar els tràmits per a la futura construcció d'una depuradora. El primer que cal definir és l'indret ideal per a l'equipament.\nL'Ajuntament de Prullans ha signat un conveni amb el Consell Comarcal i l'ACA per tal que es redacti l'estudi d'alternatives i el projecte tècnic, segons ha explicat l'alcalde, Albert Maurell. L'estudi d'alternatives analitzarà el terme municipal per definir el millor emplaçament per a la depuradora. Prullans té un terme municipal que va de la ribera del Segre, al voltant dels 1.000 metres d'altitud, fins als 1.500 metres del límit amb Lles. En aquest sentit, un estudi antic ja definia el millor emplaçament per sota l'N-260, a la part més baixa, que és, alhora, la més allunyada del nucli urbà. L'alcalde creu que amb les noves tecnologies no caldria situar l'equipament tan allunyat del poble, fet que faria més barata la construcció i el manteniment. El conveni estableix que sigui l'ACA qui pagui tant l'estudi d'alternatives com el projecte tècnic. Ara l'Ajuntament està pendent de la resposta de l'ACA per tirar endavant defitivament el projecte. Maurell ha explicat que es tracta d'un dels projectes més importants per a Prullans en els pròxims anys. La seva previsió és que els estudis estiguin fets el 2021 i les obres es puguin fer a partir del 2022. Actualment Prullans, com altres pobles de la comarca, paga a l'ACA multes per no depurar les aigües residuals.


Adif comença a muntar la via del TAV als túnels urbans i a l'estació soterrada de Girona - El Gerió Digital\nAdif comença a muntar la via del TAV als túnels urbans i a l'estació soterrada de Girona\nMés de 7.900 metres lineals de via creuaran els 3,6 quilòmetres d'alta velocitat a la ciutat\nDivendres, 18 de maig de 2012 17:47h\nComencen els treballs de col·locació de la via als túnels urbans de Girona © ACN\nUn pas més per complir el termini previst per l'executiu espanyol del PP per aconseguir que el TAV creui Girona el primer trimestre del 2013. Adif ha començat a muntar la via als túnels urbans i a l'estació soterrada de Girona. Per a la col·locació de gairebé 8 quilòmetres de via, Adif assegura que està emprant un sistema punter en el sector ferroviari que consisteix en recobrir el carril amb materials elàstics que permeten minimitzar les vibracions i els sorolls generats pel pas de trens.\nEl tram de túnels urbans i estació de Girona del TAV té una longitud de 3,6 quilòmetres que van des de la zona de Mas Xirgu fins a Fontajau. En total, el cost de l'obra és de 297 MEUR. Segons Adif, el fet de començar a col·locar la via "referma el compromís" tant del Ministeri de Foment com del mateix administrador d'infraestructures d'impulsar de "manera decidida" la finalització i entrada en servei del TAV entre Barcelona i Figueres, que costa uns 4.200 MEUR. L'objectiu, detalla Adif en un comunicat, és que aquesta connexió estigui operativa "en el menor termini possible tècnicament".\nSegons detalla Adif, una vegada acabada la feina de tuneladora Gerunda, que va perforar els túnels urbans de Girona del traçat de l'alta velocitat, els treballs es van centrar en preparar el terreny per començar a col·locar la via. Així, van omplir gairebé 2 metres de la part inferior del túnel amb 70.000 metres cúbics de formigó per fer la plataforma que fa de base. En aquesta fase també van fer els passadissos laterals pensats per a les situacions d'emergència. Unes obertures d'1,20 quilòmetres d'amplada serveixen per a evacuacions i també per fer operacions de manteniment. A més, Adif també va preparar els canals que serviran per a instal·lacions de seguretat i comunicacions.\nSobre la base de formigó, han instal·lat un conjunt de mesures que tenen per objectiu esmorteir les vibracions que generen el pas de trens i per evitar que aquestes sotragades puguin afectar la plataforma ferroviària. Concretament, han col·locat unes mantes de 2 centímetres d'espessor fetes amb material elàstic com cautxú. Aquestes mantes s'han col·locat en els trams que creuen edificis per sota. En total, n'han posat 2.380 metres lineals.\nUn cop enllestits aquests treballs, Adif ha construir una llosa de formigó armat de 50 centímetres de grossor que és la base del muntatge de la via i que també incorpora canals a la part superior en la que col·loquen el carril. Estan separats entre eixos, a la distància que marca l'ample de via de l'alta velocitat (1.435 mm).\nAdif ja ha començat a col·locar i a alinear amb les guies els trams de 270 metres de carril d'amplada internacional, ja muntats. També apliquen una resina elàstica rígida als rails per reduir les vibracions. A més, aquest producte també fixa i subjecta el rail dins el canal.\nEn total, muntaran 7.959 metres lineals de via dels quals 6.848 són dels dos rails principals de circulació. Els 1.120 restant són per a vies d'estacionament. També instal·laran 8 aparells de via per a desviaments als túnels i 8 més en l'ambit de l'estació.\nL'adminstrador d'infraestructures assegura que el sistema de construcció que està fent servir és un dels més avançats en el sector i que, a més, implica diversos avantatges com que minimitza la vibració i el soroll en el pas de tren i que és més barat de mantenir perquè no hi ha fixacions mecàniques que subjectin la via ni cal fer alineacions a la via.


Un inici per oblidar | martorellesport.cat - el web esportiu de referència de Martorell\nArnau Trujillo va estrenar-se amb derrota amb el Sanes © CFSES\nDes d’avui i fins que finalitzi la temporada esportiva, Martorell Esport farà un seguiment de tots aquells jugadors i entrenadors de futbol de Martorell (o que hagin militat al CF Martorell) que aquest curs ho fan en altres equips i clubs de les diferents categories, des de Segona Divisió B fins a Quarta Catalana.\nPrimera victòria de Moha\nMoha Ezzarfani, titular, va sumar la primera victòria a Segona Divisió B amb l’Hèrcules davant el Sabadell (2-0) a l’estadi José Rico Pérez. També a Segona B, el Cornellà de Ricard Pujol va vèncer al camp de l’Alcoià (1-2) tot i que el martorellenc va ser suplent i no va jugar. Aquest proper diumenge (11.00 hores) hi haurà duel de martorellencs a Segona B a Cornellà.\nSalva Ferrer, lesionat\nA Tercera Divisió, Salva Ferrer encara no ha debutat amb la Pobla de Mafumet. El martorellenc va ser convocat en la primera jornada i en les dues següents ha estat absent per una lesió al tormell. En principi, la tornada als terrenys de joc podria ser d’aquí a dues setmanes. El seu equip va perdre al camp de la UE Sant Andreu (2-0).\nToni Domínguez, a la banqueta\nA Primera Catalana, l’Igualada de Bernat Samsano va perdre en la seva estrena a la lliga a casa davant l’Alpicat (0-1). El martorellenc, que no va ser titular, va entrar en el minut 61 de partit i no va poder evitar l’ensopegada a les Comes. Mentrestant, el porter Toni Domínguez va ser suplent en la victòria del seu equip, el Viladecans, davant el San Cristóbal (1-0). També a Primera, l’ex CF Martorell, Gerard Llobet, ara a les files de Unificació Bellvitge, va ser titular en l’empat al camp del Vista Alegre (1-1).\nClatellot a Sant Andreu\nA Segona Catalana, al grup 2, el Sant Andreu de la Barca d’Íñigo Irisarri va perdre de forma contundent a Can Salvi davant el CD Montcada (0-4). Els andreuencs van jugar amb 7 exjugadors del CF Martorell en l’onze titular: Aleix Ceballos, Carlos Heras, Salva Tena, Marc Arroyo, Francis Baena, Dani Pueyo i Víctor Periáñez. Els també martorellencs Carlos Pérez i Víctor Carballo van entrar des de la banqueta i Raid, suplent, no va debutar.\nTambé a Segona Catalana, al grup 3, Adri Garrido va debutar com a titular amb la samarreta del Marianao Poblet en la victòria davant el Sant Quirze del Vallès, del també martorellenc, Lluís Moliner ‘Muly’ (3-2). Muly, però, no va poder debutar perquè arrossegava una sanció del cicle de targetes grogues amb el seu exequip, la Molletense. Finalment, l’Atlètic Sant Just del tècnic martorellenc Joan Ruiz va empatar al camp del Suburense (1-1).\nEls Requena somriuen a Pallejà\nA Tercera Catalana, al grup 8, el Pallejà dels germans Requena va aconseguir la victòria davant el Sant Maure (2-1). Ramon va ser titular mentre que el porter Jonathan va ser suplent. Qui va tenir un debut per oblidar va ser el Sant Esteve Sesrovires, amb el martorellenc Arnau Trujillo com a titular, que va caure de forma contundent a casa davant la Recreativa de Sant Feliu de Llobregat (0-5).\nEn la primera jornada hi va haver duel de martorellencs a Vallirana. L’equip local, amb Kevin Domínguez, va superar l’Abrera (2-1) on hi juguen Cristian Heredia i Arnau Aguilar, tots tres titulars amb els seus equips.\nA Quarta, encara per debutar\nA Quarta Catalana, encara no ha començat la competició. 6 martorellencs jugaran aquesta temporada al Club Futbol Hostalets de Pierola. Els jugadors Marc Garcia, Sergi Garcia, Oscar Díaz, Sergio Alonso ‘Pesky’, Arnau Fábregas i Oriol Pla formaran part del conjunt de l’Anoia sota les ordres d’Isaac Núñez, exentrenador del filial del CF Martorell. També a Quarta, al CE Esparreguera hi juguen Abel Castro i Gerard Pérez i a l’Athletic Esparreguera, Pol Cortina i Víctor Rodríguez.


Biel Barceló i Milta | El canvi comença avui. #AcordspelCanvi\nDes de MÉS vàrem dir que arribaríem a acords amb aquelles formacions que:\n1. Confïin en l’escola i apostin per un increment de recursos educatius.\n2. Amb aquelles formacions que apostin per una millora del model econòmic per crear feina de qualitat. I\n3. Amb aquells que defensin aquesta terra. Per defensar aquí i davant el govern estatal la millora del finançament, la insularitat i la cogestió dels aeroports.\nPer això, MÉS estarà en aquest govern. Hi estarà perquè és des d’on es duran a terme una bona part dels canvis que els ciutadans hem reclamat. Perquè tenim capacitat de governar i hem entès el missatge de la gent: que totes aquelles forces que volem aquests canvis, ens entenguem.\nI des de quina situació partim per començar a fer feina?\n1.- Tenim el pitjor finançament de totes les autonomies:\n- Les illes Balears aportam un 14% del nostre PIB. Més que ningú.\n- 2.000 milions d’euros anuals se’n van i no tornen, una xifra equivalent a la suma de tot el nostre pressupost d’educació i salut.\n- Som els que més pagam i els que manco rebem.\n- I conseqüència de tot això, som dels darrers en inversió per càpita en educació, en salut, en serveis socials, en recerca i innovació, en universitat,…\n2.- Estam molt per davall de la mitjana en inversió via pressuposts generals de l’estat o via fons europeus.\n3.- Conseqüència de la insuficiència de recursos, tenim un endeutament que ja arriba als 8.400M d’€.\n4.- El nou govern haurà de fer front a una important desviació de l’objectiu de dèficit imposat des del govern estatal. Amb les necessitats actuals dels serveis públics, i el finançament que tenim, és impossible complir amb un objectiu de dèficit que no te per res en compte la nostra precària situació. I les decisions de despesa preses per el govern sortint en època preelectoral, han empitjorat encara aquesta situació.\n5.- Ens trobam amb les pitjors retallades patides mai pels nostres serveis públics, principalment en educació i salut.\n6.- Ens trobam amb unes llistes d’espera sanitària inassumibles. Que provoquen greus problemes de salut.\n7.- Tot i la millora de la situació econòmica, tenim moltíssima gent sense feina encara o molt precària.\n- 130.000 persones aquest hivern aturades\n- Precarietat amb quasi un 90% de contractes temporals\n- Increment de la desigualtat: 5 punts més de pobresa.\n- Baixada de la renda per càpita aquests darrers anys.\n8.- Ens trobam amb la nostra llengua, cultura i educació menyspreades i menystingudes com mai, amb un govern que no només les ha ignorades, sinó que anat a la contra.\n9.- S’ha incrementat el fracàs escolar.\n10.- Hem seguit sent notícia per la corrupció política.\n11.- Tenim un poder de decisió absolutament limitat:\n- Model educatiu (LOMCE)\n- Model comercial (decrets liberalitzadors de Rajoy)\n- Aeroports (gestió centralitzada i privatitzada)\n- Imposts (no tenim sobirania fiscal)\n12.- Per últim, tenim la perspectiva d’un govern estatal totalment a la contra almenys fins a les eleccions generals.\nPerò tot això ja ho sabíem. No ens ha de fer por. No ens fa por.\nEls ciutadans hem volgut una majoria ampla de partits d’esquerres i sobiranistes. 34 diputats de 59.\n34 diputats i diputades de MÉS per Mallorca i MÉS per Menorca, de PSIB-PSOE, de Podem i de Gent per Formentera.\nUna majoria d’esquerres com mai hi havia hagut en aquesta terra.\nPerò com deia Albert Camus conscients que “no és difícil tenir èxit. El que és difícil és merèixe’l”.\nLes dificultats son grosses, les sabem. Són muntanyes.\nPerò la gent hem volgut aquest canvi. La gent esperam aquest canvi.\nCanvi que també ja hem vist a molts dels ajuntaments de les illes. Canvi que també es veurà als consells insulars de Mallorca, Menorca, Eivissa. I la continuïtat de Formentera, l’únic que ja tenia una majoria d’esquerres.\nPer això, totes aquestes formacions que he esmentat hem elaborat uns Acords pel Canvi. Amb un programa del qual parlaré ara i que suposen donar el suport avui a la investidura de Francina Armengol com a presidenta del Govern.\nEn uns casos des de l’assumpció de la responsabilitat de governar. En altres casos des del suport extern i la coresponsabilitat.\nPerò tots amb la voluntat que es puguin materialitzar aquests Acords pel Canvi.\nQue la transparència, el diàleg, el compromís i la corrupció zero, s’imposin. Que els freds nombres, (del PIB, del dèficit, de l’IBEX,...) no ens facin perdre de vista que el vertader objectiu ha d’esser lluitar contra el patiment i la desigualtat que sofreix molta gent.\nPerquè com deia també Albert Camus, “no podem posar-nos al costat dels que fan la història, sinó al servei dels que la pateixen”.\nEstam davant una Mallorca, Menorca, Eivissa i Formentera emergents: un país de nous consensos, de nous valors irrenunciables. Per primera vegada, una àmplia majoria social a les illes sap què vol i no està disposada a renunciar-hi.\nPer això, ens hem marcat tota una sèrie de reptes, dels quals jo en vull destacar 10.\n1.- Corrupció zero i transparència.\nFarem passes decidides a favor de la transparència i per fer front a la corrupció.\nEntre moltes altres mesures, crearem una Oficina anticorrupció.\nI la nova Conselleria de Participació, Transparència i Cultura impulsarà una llei de consultes i una llei de transparència.\nTambé la memòria històrica, la nostra llengua, el català, i la nostra cultura recuperaran el lloc que mai havíem d’haver perdut.\n2.- Aposta pels serveis públics.\nSi volem preparar els ciutadans de demà, hi hem de destinar més inversions públiques. Per això augmentarem la inversió en educació.\nPerò l’educació no només necessita més finançament. També necessita consens. I el Pacte per l’Educació amb la comunitat educativa ens mostra la línia a seguir.\nI, sobretot, el nou govern confiarà en la nostra escola i li donarà suport.\n3.- Canvi de model econòmic i creació de feina de qualitat\nUn model econòmic només basat en els serveis i la construcció crea molts de llocs de feina, però en general de poca qualificació i amb molta temporalitat.\nPer això elaborarem una estratègia de diversificació econòmica consensuada amb tots els sectors i agents, imprescindible per poder crear prosperitat compartida i llocs de feina de qualitat. Per aconseguir una economia basada en 3 pilars: millor turisme, més indústria i Economia del Coneixement.\nEl gran repte de les societats desenvolupades és el de generar ocupació i benestar material per a tothom. Per això hem de començar ja a canviar el nostre model: la innovació, la recerca, les noves tecnologies, la qualitat,... són el futur i no podem quedar enrere. No podem quedar en el passat.\nI ho podem fer. Tenim els elements, tenim l’experiència i “saber-fer” en aquests tres sectors. En turisme: tenim un paisatge de primera, i una indústria turística puntera. Tenim un teixit industrial que molts altres voldrien: calçat, moble, bijuteria i joieria... Indústries agroalimentàries. I també un important teixit en sectors més nous i emergents: fotografia, disseny, publicitat, fabricació de teixits, arts gràfiques, edició...\nA les Illes Balears, ens hem d’especialitzar en activitats que ens permetin vendre sense intermediaris, ni sense la necessitat de grans inversions o grans capitals. Petites produccions, amb segell de qualitat, que ens distingiran de la resta. A Balears no podem competir en quantitat. Això sí, com ja feim en el cas del vi, de la música d’Antònia Font o dels productes d’informàtica que exportam a fora, guanyam per la qualitat i singularitat dels nostres productes.\n1.- Primer, amb suport públic: per impulsar noves empreses, consolidar les existents, apostant per l’exportació de productes.\n2.- En segon lloc, ho hem de fer amb una formació infinitament millor: cursos de formació professional molt especialitzats, com fan a Catalunya o Alemanya. Cursos per aprendre a fer els oficis tradicionals (vidrier, fuster...); i també els nous perfils que demanda el turisme o cursos de formació en les indústries emergents.\n3.- I la construcció orientada cap a la rehabilitació. Infraestructures adaptades i dimensionades a un territori fràgil. Res de macroestructures impactants i amb costos inassumibles per a la nostra economia i pel territori.\nI 4.- model comercial propi. De comerç de proximitat, de comerç urbà. D’aposta clara per la nostra xarxa de petita i mitjana empresa. Enfront del model de despersonalització comercial en grans àrees a la perifèria urbana, aposta per un model mediterrani. Per un model que aposti pel cooperativisme, per l’economia social, per l’economia verda. Hi ha un gran potencial de creixement i de creació de llocs de feina si en lloc de vendre les illes, potenciam els nostres emprenedors.\nHem de canviar aquesta economia. Perquè no volem més joves illencs preparats fent feina a fora. Els volem aquí.\nQuart objectiu: Promoure l’economia del coneixement. La innovació i la recerca.\nLes ciutats del nostre voltant s’estan especialitzant en activitats d’innovació i en coneixement: programes informàtics, articles biotecnològics, productes audiovisuals,…\nPerquè les illes Balears tenguin com a motor la innovació i el coneixement hem de crear un ecosistema urbà que faciliti aquesta nova economia.\nEl Parc Bit és una excel·lent iniciativa com a incubadora d’empreses, però ara ho hem d’estendre. A cada una de les illes.\nMallorca, Menorca, Eivissa, Formentera,… necessitam això. Com ho estan fent a Barcelona, a Malta o a Canàries. Els hi està funcionant i noltros no podem quedar enrere.\nÉs de sentit comú: si tots els nostres competidors estan cobrant taxes turístiques, i després ho estant destinant a millorar la destinació, això també ho hem de fer noltros.\nPer millorar la destinació turística, cal reinvertir constantment. En Medi Ambient, en Formació, en Innovació.\nCercarem el diàleg i el consens amb tots els implicats: residents i els agents turístics privats.\nPerquè hem de trobar la manera de compartir la prosperitat.\n6è repte. Aposta per la sanitat pública.\nL’accés a la Sanitat és un principi universal. No podem tenir sanitat a dues velocitats: els que se la poden pagar (privada) i la resta.\nJa ho he dit abans: amb les llistes d’espera ens hi jugam la salut de les persones. Ha de ser una prioritat la reducció de les llistes.\nI tornar a donar a l’Atenció Primària tota la importància que es mereix. Perquè és a l’Atenció Primària a on es resolen més del 80% de les demandes en salut de la població.\nI també retornar la targeta sanitària a totes les persones que viuen a les Illes Balears: perquè no hi pot haver diferents drets entre les persones que vivim aquí, en funció d’on hem nascut.\n7: Establir una Renda Garantida per a les famílies sense ingressos.\nLa precarietat i la mala qualitat dels llocs de feina provoca que moltes famílies no puguin garantir uns ingressos mínims durant tot l’any: la gent ha de poder cobrir les seves necessitats bàsiques.\nEn altres paraules: mentre uns altres rescaten bancs, noltros volem rescatar persones\n8.- Incrementar la producció d’energies renovables.\nAvui, una de les principals amenaces del planeta és el canvi climàtic. L’escalfament global provoca més desastres ecològics, climes extrems i la pèrdua futura de les nostres platges i costes. Hem de pensar en les generacions futures, aquesta és una de les prioritats.\nPerò és massa fàcil criticar el canvi climàtic i no fer res des d’aquí. Avui, només el 2,5% de l’energia consumida a Balears prové d’energies renovables. I això, a un país amb 300 dies de sol, amb vent i rodejats de la força de la mar i les onades.\n9è repte: el de Creixement urbanístic Zero.\n1.- El principal recurs que tenim a Mallorca, Menorca, Eivissa i Formentera és la natura: un paisatge i entorn natural excepcionals: que tothom vol visitar. Però alhora és un territori fràgil i limitat.\n2-. El nostre creixement econòmic no pot anar lligat a més ciment, autopistes i macrorodones. Aquest és el model del segle passat. Necessitam un canvi de model territorial i econòmic des de la sostenibilitat, el creixement urbanístic zero i la potenciació dels espais naturals.\n3.- També la nostra mar ha de formar part d’aquest territori protegit. Tenim el repte de recuperar i utilitzar de forma sostenible els recursos marins. A més d’un no rotund a les prospeccions, entre altres iniciatives, ampliarem el parc nacional de Cabrera.\n10. I el darrer repte: el finançament de les Illes Balears, el reconeixement de la insularitat i la gestió pròpia dels nostres aeroports.\nVolem protegir els més febles, volem oportunitats per als nostres joves, volem preservar la nostra riquesa natural, volem compensar les desigualtats, volem un nou model econòmic, volem que la cultura i la llengua siguin lloc d’enriquiment i trobada, volem defensar l’estat del benestar,...\nPerò tot això, no ho podem fer sense finançament.\nDesprés de 38 anys de democràcia, tots els sistemes de finançament que s’han aprovat han castigat sistemàticament els ciutadans de les Illes Balears. Tots, independentment d’on hàgim nascut, del que votam o de la llengua que parlam ens hem vists perjudicats.\nIdò això s’ha d’haver acabat. Senzillament, volem decidir sobre com gastam els nostros impostos.\nEls partits que hem signat els Acords pel Canvi ens hem compromès amb la millora del finançament, el reconeixement de la insularitat, i la cogestió aeroportuària.\nAra s’ha de materialitzar en acords concrets si no volem seguir amb uns serveis públics insostenibles econòmicament, perjudicant sobretot als ciutadans que menys tenen.\nAquests són alguns dels reptes d’aquest nou govern i dels que hi donen suport.\nReptes que es transformen en mesures concretes. Totes lògiques. Totes possibles. Totes per a la gent.\nPodríem pensar que són impossibles.\nPerò en aquest cas, convé recordar al batle republicà de Palma, Emili Darder.\nDarder va creure en l’educació fins a l’obsessió, i va treballar incansablement per dignificar-la i estendre-la. Ell no pensava que fos un impossible.\nQuè hauria sentit Emili Darder, si hagués vist 100.000 persones al carrer, en defensa de l’educació, de l’escola pública i del català? Pareixia un visionari, però ja ho veis: ara és tot un país el que defensa la seva escola.\nAquestes idees, no són la dèria d’uns quants. És el sentiment d’una gran part del país, la voluntat de tot un poble. Voler decidir des d’aquí. Voler invertir més en Educació i voler canviar i millorar el nostre model econòmic, per generar més i millor feina.\nA pesar del que alguns voldrien, som un poble. I per això hem de decidir el futur d’aquest país: no podem deixar que ho decideixen per noltros a Madrid.\nPer això, el compromís de MÉS amb aquests Acords pel Canvi per dur a terme totes aquestes ambicioses transformacions.\nCom deia Pep Guardiola: “Si ens aixecam cada dia ben d’hora i feim feina, sense retrets, serem un país imparable”


La Intel·ligència Emocional a l'Aula: El Mètode La Granja de Peluix -\n— Disposaràs de recursos per treballar l’educació emocional a l’aula basats en La Granja de Peluix.\n— Empatitzaràs millor amb els teus alumnes perquè coneixeràs el seu desenvolupament emocional.\n— Et comunicaràs amb més empatia aconseguint més cooperació i cohesió dins el teu grup classe.\n— Desenvoluparàs el teu lideratge a l’aula afavorint un vincle més positiu entre els alumnes.\n— Contribuiràs al benestar dins el grup classe.\n— Practicaràs una mirada especial i positiva vers l’aula i les relacions que s’hi estableixen.\n— Descobreix aquest mètode a www.lagranjadepeluix.com/\nA mestres i professors, pedagogs i psicopedagogs, psicòlegs infantils, educadors, monitors de menjador, monitors de lleure.\nTaller vivencial per a mestres per tal de reconèixer, expressar i regular les emocions pròpies i les dels seus alumnes amb l’objectiu de desenvolupar la intel·ligència emocional dins l’aula.\nTrobades on compartirem recursos educatius per a dinamitzar les classes d'educació emocional a més d'entrenar el lideratge emocional dins l'aula.\nEns endinsarem en el món de «La Granja de Peluix» i gràcies als seus personatges i les seves vivències, connectarem amb les nostres emocions i les dels demés.\n— Conèixer i disposar d'eines i estratègies per a l’educació emocional de nens i nenes.\n— Afavorir l’autoconeixement, la motivació, cooperació i cohesió dins del grup classe.\n— Disposar d’estratègies per a resoldre conflictes basats en la intel·ligència emocional.\n— Practicar i millorar la competència emocional pròpia i la dels alumnes a través del lideratge a l’aula.\n— Afavorir l’expressió i regulació de les emocions dins el context escolar.\nLa Intel.ligència Emocional a l'Aula: El Mètode La Granja de Peluix\nTaller vivencial per a mestres per tal de reconèixer, expressar i regular les emocions pròpies i les dels alumnes amb l’objectiu de desenvolupar la intel·ligència emocional dins l’aula.\n1. Les creences, l’autoestima i l’autoconcepte: com sóc i com són els meus alumnes?\n2. Identificar, reconèixer, regular i sostenir emocions: com em sento? Com em fan sentir?\n3. La motivació i l’autoestima.\n4. L’empatia i la connexió emocional: reconèixer les meves capacitats i les dels meus alumnes.\n5. Entrenar les habilitats socials, de relació i comunicació.\n6. Afavorir el benestar a l’aula.\nCurs d'Estiu: La Intel·ligència Emocional a l'Aula: El Mètode La Granja de Peluix, per la Fundació Universitat de Girona: Innovació i Formació\nPsicòloga i terapeuta familiar. Cocreadora del projecte «La Granja de Peluix».\nDes de l’any 2000, ofereix psicoteràpia, coaching i formació tant a nens i nenes com a adolescents, adults i famílies. El 2008 va fundar l'ETIC (Espais de Teràpies i Coaching), un espai dedicat a nens, adults i famílies que els atenia des de diferents disciplines. A finals del 2017, l'ETIC es va transformar en Àngels Martí, Vivències Emocionals, un servei d'acompanyament a les persones que tracten amb nens i adolescents, mares i els pares, professionals de la infància i adolescència (mestres, monitors, educadors, de la salut...), per a ajudar-los a prendre consciència de les emocions i entendre els nens i adolescents i viure la relació amb ells des de l’amor i l'humor. Des del 2007, també participa en programes de formació en intel·ligència emocional, comunicació i habilitats de relació tant a mares i a pares, com a professionals de la infància i l’adolescència.\nEscriptora i educadora emocional. Cocreadora del projecte «La Granja de Peluix».\nAutora de la col·lecció de contes infantils Natura i emocions (publicats per l’Editorial Salvatella) creats amb el propòsit de treballar la intel·ligència emocional amb infants en escoles, biblioteques, centres lúdics o centres psicopedagògics.\nDurant els darrers dos anys és dinamitzadora de tallers d’intel·ligència emocional per a infants i famílies. El darrer any els ha dut a terme principalment amb l'Àngels Martí al seu centre de psicologia.\nSessions que combinen una part més reduïda, però imprescindible, de marc teòric basat en les 5 àrees competencials de la intel·ligència emocional (segons en Daniel Goleman) i una part més extensa vivencial en la que es busca un autoaprenentatge emocional a través de l'expressió corporal, plàstica, oral i escrita.


Comunicat d’EUPV davant el cessament de l’activitat econòmica no essencial – EUPV\nHome/Noticies/Comunicat d’EUPV davant el cessament de l’activitat econòmica no essencial\nLa Comissió Executiva d’Esquerra Unida del País Valencià, davant el cessament de l’activitat econòmica no essencial decretat pel Govern central, vol expressar les següents consideracions:\n1.- Les mesures decretades obeeixen a la necessitat de preservar la salut de la població i el major nombre de vides humanes possible sense que el sistema sanitari col·lapse. Aquesta ha de ser la prioritat absoluta en els moments actuals.\n2.- Les necessitats bàsiques de la població i els subministraments essencials queden garantits amb les disposicions incorporades al decret adoptat.\n3.- Es prioritza l’interés general de la població per sobre de l’interés particular.\n4.- La quinzena en què s’aplicaran les mesures, i l’aïllament social que s’impulsa amb elles, només consta de 9 dies laborables, ja que la resta són cap de setmana o vacances de pasqua. Aquestes jornades no es deduiran del sou, sinó que les hores corresponents es recuperaran al llarg de l’any.\n5.- L’objectiu comú del conjunt de la societat en aquests moments no pot ser altre que contribuir a doblegar la corba de contagis, i començar a superar la pandèmia. Per això, demanem responsabilitat i cooperació a tots els agents socials, especialment a les entitats empresarials, ja que vivim els moments més crítics i crucials per superar la crisi sanitària i tothom devem estar a l’alçada.


El Port de Tarragona promociona els seus serveis a la fira Intermodal South America 2016 - Autoritat Portuària de Tarragona\nEl Port de Tarragona promociona els seus serveis a la fira Intermodal South America 2016\nEl Port de Tarragona promociona els seus serveis a la fira Intermodal South America\nL’objectiu de la infraestructura portuària tarragonina és reforçar els vincles amb el continent americà\nEn el marc de l’estratègia de projecció internacional, el Port de Tarragona ha participat per setè any consecutiu a la fira Intermodal South America, que s’ha celebrat del 5 al 7 d’abril a Sao Paolo (Brasil), una de les principals fires internacionals de transport de mercaderies, logística i comerç exterior que se celebren a Amèrica, i on es reuneixen els principals actors del mercat nacional i internacional.\nEls representants del Port de Tarragona, que ha participat amb l’estand de Ports of Spain, han mantingut diverses reunions professionals amb representants dels diferents agents del sector, empreses privades i navilieres amb presència a Sud-amèrica, amb l’objectiu de captar nous tràfics de càrrega general, tant en contenidors com no conteneritzada. I és que el Port de Tarragona presenta una proposta lògica i competitiva, tant per preu com per servei i hinterland, com una bona capacitat de càrrega i amb eficients connexions ferroviàries.\nEl Port de Tarragona manté una estreta relació comercial amb els països del continent americà, especialment pel que fa al tràfic de fruita, pasta de paper i productes siderúrgics.\nPort d'entrada per a la fruita tropical de la Península Ibèrica\nPer donar sortida al trànsit hortofructícola, el Port de Tarragona disposa d'infraestructures i serveis intermodals que el converteixen en la millor opció de la Mediterrània per a la distribució a la península Ibèrica i Europa. A més de connexions marítimes amb els principals països exportadors de fruita, que es tradueixen en serveis regulars amb Nova Zelanda, Costa Rica, Colòmbia i República Dominicana. L'oferta de serveis regulars es completa amb el Canadà i els Estats Units d'Amèrica.\nL'oferta de serveis es concreta amb un ampli i modern Punt d'Inspecció Fronterera (PIF), amb totes les seves instal•lacions homologades per a l'entrada de fruites a la UE. Així mateix, compta amb controls de qualitat específics, controls de temperatura, sistemes de seguiment de càrregues via RF i una gran varietat de serveis logístics de valor afegit (consolidació / desconsolidació de càrregues, serveis de picking, etc.).\nTerminal de contenidors\nLa terminal de contenidors al Port de Tarragona està operada per DP World, un dels\nmajors operadors de terminals marítimes del món. Situada al moll d'Andalusia, aquesta terminal és punt estratègic en el Corredor del Mediterrani i enllaç hub amb la Mediterrània oriental i el nord d'Amèrica. Té una capacitat per moure 450.000 TEU l'any i amb 200 connexions per contenidors Reefer. L'àrea de la terminal és de 14,7 hectàrees amb possibilitat d'expansió a 33 hectàrees, i té capacitat de descàrrega de tres vaixells simultàniament.\nL'escàner de contenidors, ubicat al costat de la terminal de contenidors, ja porta dos anys en funcionament i ha agilitzat el tràfic de contenidors a la instal•lació portuària.


El mal temps no deté la marxa per la igualtat a Palma\nMés de 600 persones marxen per la igualtat a Palma.\n25-03-2018 | Ajuntament de Palma\nLa tinenta de batle d'Educació i Esports, Susanna Moll, el director general d'Esports de l'Ajuntament de Palma, Sergio Rodríguez, regidors dels grups municipals, patrocinadors, col·laboradors i representants del Comitè de Marxa Nòrdica han donat el tret de sortida a les 11 h a la III Marxa per la Igualtat Nordic Walking Ciutat de Palma.\nAquesta cita, que s'emmarca dins el programa PalmaDona de l'IME, ha comptat amb la participació de més de 600 persones. Encara que s'havien superat les 1.500 inscripcions per Internet. Les precipitacions han estat moderades i intermitents i no han aturat als participants que han gaudit d'aquesta proposta de l'IME i han donat passes per la igualtat per la badia de Palma.\nAquesta passejada és una activitat oberta a persones de totes les edats i les condicions físiques. La jornada té com a objectiu el foment de la pràctica de l'esport especialment per a les dones, l'adhesió al Manifest per la igualtat, la conscienciació social, i participar i gaudir d'una jornada activa i saludable en companyia d'altres persones, família i amics.\nLa majoria de participants ha conclòs els onze quilòmetres proposats, encara que la prova tenia tres distàncies opcionals, 3,5 Km, 7 Km i 11 Km fins a Palma Aquàrium, on ha finalitzat la caminada amb una sessió d'estiraments a càrrec del Comitè de Marxa Nòrdica.


Economia del dia a dia – universi+\nAl mòdul sobre Economia de l’Universi+ parlarem de:\nL’economia familiar: el que guanyem, el que gastem, el que estalviem, què és una factura.\nCom comprar el que ens cal: sense passar-se ni fer curt\nEl que fan els bancs: on tenen els diners, què en fan\nDrets i deures com a catalans\nComprar un entrepà, anar al cinema, llogar un pis o pagar la factura del llum són activitats del dia a dia que impliquen l’ús de diners, tant si els tens a la butxaca com si els guardes al banc. Aprendre a controlar el que gastem i ajustar-ho al que guanyem és important per arribar a final de mes sense problemes o, també, per estalviar. Sabeu que hi ha eines informàtiques que ens hi poden ajudar? A l’Universi+, coneixerem quines són i com fer-les servir.\nTambé aprendrem a organitzar-nos per anar a comprar i a entendre les factures i rebuts que ens donen. Què inclou el preu del que paguem? Què són els impostos? I els bancs? Com treballen? Què és un préstec i què comporta? Quines diferències hi ha entre pagar amb diners o fer-ho amb una targeta de crèdit? Com podem fer créixer els nostres estalvis?\nComprar, vendre, pagar, cobrar, treballar, crear una empresa… tot això és possible perquè hi ha unes lleis que fixen què es pot fer i què no. Conèixer-les ens ajudarà a entendre quins són els nostres drets i deures com a ciutadans de Catalunya i a fer un millor ús dels nostres diners i recursos.


Notícies - Sant Cugat s'inclou dins la Ronda Verda, un itinerari per bicicleta impulsat pel Consell Comarcal del Barcelonès\nSant Cugat s'inclou dins la Ronda Verda, un itinerari per bicicleta impulsat pel Consell Comarcal del Barcelonès\nEl recorregut passa per 10 municipis i compta amb 72 quilòemtres\nel 1/ago/05 Mariona Surribas Urbanisme PDF\nSant Cugat formarà part del circuit en bicicleta anomenat Ronda Verda, impulsat pel Consell Comarcal del Barcelonès. Es tracta d'un recorregut de 72 quilòmetres, que passa per 10 municipis de l'àrea de Barcelona i per on els ciutadans podran passejar-hi en bicicleta o a peu. El projecte, que estarà acabat al 2007, compta ja amb 38 quilòmetres executats i disposarà d'una senyalització homogènia en tot el recorregut.\nEl recorregut passa per una desena de municipis com Sant Cugat, Sant Just Desvern, Cerdanyola, Montcada i Reixac o Badalona, en el que acabarà sent una ruta de 72 quilòmetres que rodejarà Barcelona.\nEl projecte, impulsat pel Consell Comarcal de Barcelonès, i anomenat Ronda Verda, té l'objectiu de crear una ruta que es pugui recorre a peu o en bicicleta. De moment ja es poden recórrer 38 quilòmetres, centrats sobretot en l'àrea del Barcelonès Nord, que és la que està més avançada. En aquest sentit, una part del tram que passa vorejant Sant Cugat ja està considerat com a transitable, tot i que encara que no es troba del tot executat.\nEl recorregut, que estarà senyalitzat de forma homogènia per tot el territori, pretén també crear una alternativa d'oci on es barregin natura, tradició, esport i passeig. Es tracta, a més, d'un itinerari que combina també mar i muntanya i en el que es podrà gaudir de camins rurals, entre d'altres propostes.\nDes del Consell Comarcal assenyalen que l'objectiu és que la Ronda Verda estigui acabada al 2007. De moment però, encara queden per habilitar 46,5 quilòmetres del recorregut, és a dir el 64, 6% del total i la inversió per executar-ho ascendeix a 600.000 euros.


Carbassons lluna farcits | Recepta de cuina de Beppa Casas - RECEPTES.CAT\nUn carbassó lluna per cada comensal (dues peces)\nCeba, pebrot, tofu o botifarra crua, pastanaga...\nOli d'oliva verge extra, sal marina, orenga en pols, pebre vermell o caiena\nFormatge i mantega, o ametlla en pols amb pa ratllat (per gratinar)\nPosar al foc aigua amb sal i llorer. Tallar els carbassons des del peduncle en dos i fer unes incisions creuades en la polpa, amb un ganivet petit, sense perforar la pell. Posar-los a l'aigua bullent uns 5-6 minuts. Escorrer i abocar en aigua amb gel. Reservar escorreguts boca avall. Buidar-los amb una cullera sopera.\nSofregir ceba, la carn picada, pebrots (sense la pell), pastanaga, uns alls i la polpa dels carbassons, tot picat. Si triem vegetal, afegir a la ceba un bloc de tofu ratllat i amanir amb sal, pebre i orenga en pols.\nRemenar i coure tapat una estona. Repartir el farciment entre tots els carbassons, empolsinar de formatge, posar unes llesques de mantequilla i gratinar.\nEls carbassons que sobrin després de l'àpat, posar-los en una carmanyola a la nevera; no congelar, perquè contenen massa aigua i no quedarien bé al descongelar-los.\nSi el carbassó portés grana grossa, guardar la polpa per fer una crema en un altre moment.\nEs pot acompanyar i guarnir el plat de moltes maneres...\nAmb una bola de cereal i salsa. Amb amanida. Amb unes patates llescades.\nTambé podriem fer un assortit de diferents hortalisses farcides: xampinyons, tomàquets, albergínies, pebrots, etc. amb diferents farciments... Totes les combinacions que imagineu satisfaran els comensals...\nEnllaça aquesta recepta: Receptes.cat/recepta8819


Sessió d'Escalada Esportiva a Rocòdrom - Vertical Emotions\nBATEIG ESCALADA ESPORTIVA EN ROCÒDROM\nA partir de 8€/pers\nPersones sense experiència que vulguin descobrir, conèixer i practicar aquest esport.\nEl bateig té per objectiu descobrir l’escalada com a esport i practicar-lo realitzant una Sessió d’Escalada Esportiva a Rocòdrom interior.\nContingut de la Sessió d’Escalada Esportiva a Rocòdrom:\n– Tècniques bàsiques de progressió d’escalada esportiva.\n– Tècniques bàsiques de progressió d’escalada en bloc.\n– Equip i material.\n– Tècniques bàsiques d’assegurament en bloc.\nDurada: Sessió de 1,30h.\n– Sabates esportives o de muntanya (lloguer de peus de gat: 3€).\n1 participant………………….. 37 €\n2 participants………………… 19 €/persona.\n3 participants………………… 13 €/persona.\n4 participants………………….10 €/persona.\n5-8 participants………………. 8 €/persona.\n(Hi ha la possibilitat d’ajuntar grups).\n– Instructor titulat durant el bateig.\n– Material comú per realitzar el curs.\n– Màxim 8 alumnes per instructor.\n– Assegurança RC i Accidents.\n– Fotos de l’activitat.


L'Ajuntament solsoní idea una festa per divulgar oficis i artesania entre els infants - Regió7 :: El Diari de la Catalunya Central\nL'Ajuntament solsoní idea una festa per divulgar oficis i artesania entre els infants\nredacció | solsona 24.07.2014 | 00:00\nTaller fet a Solsona per la Setmana del Medi Ambient arxiu/aj. solsona\nRealitzar treballs de fusteria i de ceràmica, elaborar pa, fer costura, pintar o fer de jardiner. Aquestes són les propostes de la Festa dels oficis que la regidoria d'Educació de Solsona organitza per a la població infantil el pròxim 9 d'agost de 6 de la tarda a 8 del vespre a la plaça del Camp. La participació és gratuïta i no cal fer inscripció prèvia. La iniciativa sorgeix arran de la bona resposta en les activitats similars per a famílies que es van organitzar en el marc de l'última Setmana del Medi Ambient.\nLa Festa dels oficis té per finalitat contribuir a omplir l'agenda estival dels nens i nenes de Solsona de totes les edats i les famílies amb "una proposta cohesionadora i d'integració, en tant que s'adreça al conjunt de la ciutadania, i que alhora posi en valor els productes artesans i artístics que es fan a Solsona", tal com explica la regidora d'Educació, Encarna Tarifa. Els participants hi aprendran el procés de transformació de productes artesans. I, tal com es planteja aquest esdeveniment, està pensat perquè durant dues hores els infants puguin provar diversos tallers. En cas de pluja, aquesta activitat es traslladarà a la Sala Polivalent.\nLes empreses i comerços locals Flors i plantes Rendé Bertrans, Forn de Sant Joan, la fusteria Tribulet Xic, Jaume Gangolells, el taller Mans i Mànigues, Pintures Esteve Sances i La Tinalla col·laboren en aquesta nova iniciativa, sorgida arran de l'èxit de les activitats per a les famílies organitzades a final de maig en el marc de la Setmana del Medi Ambient.


La llei de jocs en línia i apostes, més a prop de ser una realitat | betevé\nEl PSOE i Podem han pactat regular a fons el sector i la seva publicitat en l'acord dels pressupostos espanyols del 2019\nEduard Colldecarrera | Dimarts, 16 d'Oct del 2018, a les 21.48\nEn els últims anys s’ha multiplicat l’addicció al joc en línia i a les apostes d’internet. A l’estat espanyol ja fa temps que hi ha damunt la taula l’elaboració d’un decret llei que ha de regular a fons el sector i la seva publicitat. Però de moment, la normativa no ha tirat endavant i no ha passat de ser un esborrany. La setmana passada, però, el PSOE i Podem van anunciar en el marc de l’acord de pressupostos espanyols de l’any que ve una regulació que ho abordarà.\nUna llei similar a la del tabac\nEls dos partits volen aprovar una normativa similar a la llei del tabac. El pacte té com a objectiu estudiar mesures d’informació, gestió i limitació del consum dels jocs per reforçar la prevenció i afavorir un consum saludable. La nova regulació també vol implicar els operadors d’apostes per tal que contribueixin a informar, prevenir, sensibilitzar i, fins i tot, reparar els efectes nocius del joc.\nEl CAC recomana restringir la publicitat\nLa nova llei en l’àmbit de l’estat espanyol encara s’ha de redactar punt per punt però el Consell de l’Audiovisual de Catalunya ja ha suggerit algunes mesures que s’hi haurien d’incloure. D’una banda, demana que es prohibeixi la presència de personatges famosos en la publicitat i també l’oferta de bons i bonificacions que incentivin el joc. A més, el CAC suggereix restringir la publicitat i no permetre-la des de les sis del matí fins a les 10 de la nit cada dia de l’any.\nQuatre anys de l’entreteniment a l’addicció\nLa psicòloga de la Unitat de Joc Patològic de l’Hospital de Mataró Cristina Martínez Viana assegura que poden passar només quatre anys des que el joc en línia comença com un entreteniment fins que es converteix en una addicció. Segons Viana, un altre dels problemes del joc en línia és que no cal travessar la porta d’un casino, ja que es pot jugar les 24 hores del dia i des de casa. A Catalunya hi ha 10 unitats de joc especialitzades que ofereixen diferents teràpies.\n— jocs — publicitat — salut mental


Sant Evarist Papa\nVa néixer cap als anys 60, de família jueva assentada en terres gregues. Va rebre educació jueva. No es coneixen dades de la seva conversió al cristianisme, però se sap que a Roma era un prevere molt estimats pels fidels, i que ple de zel, va elebar el nivell de la comunitat de cristians de la ciutat. Era docte en la predicació i humil en el servei. Quan va morir el papa Anaclet, successor de Clement, tothom va pensar en Evarist com a successor seu. Va ser el quart Papa que va succeir Pere.\nVa atendre amb molta cura les necessitats dels fidels. Va defensar la veritable fe contra els errors gnòstics. Va establir normes referents a la consagració i al treball pastoral dels bisbes i dels diaques. Va manar la celebració pública dels matrimonis, etc.\nVa morir màrtir en temps de l'emperador Trajà, cap a l'any 117.\nSant Frumenci, Bisbe\nOriginari de l'Índia, va ser portat com a esclau a Egipte. Sant Atanasi d'Alexandria el va ordenar bisbe. És considerat l'apòstol d'Etiòpia.\nSants Vicenç, Sabina i Cristeta Màrtirs\nVicenç, Sabina i Cristeta són germans. Han nascut i viuen a Talavera (Toledo). Vicenç és el gran, i després de la defunció dels pares, fa de cap de família.\nA Vicenç el condemnen a mort per la seva pertinaç perseverança en la fe cristiana. El tanquen a la presó i, durant l'espera que es compleixi sentència, el visiten els seus dos germans, que, entre plors i confirmant-li la seva decisió de ser fidels a Jesucrist, li suggereixen la possibilitat d'una fugida amb la finalitat que, sense pares que els tutelin, segueixi sent ell el seu suport i valedor. L'escapada es realitza, però els soldats romans els troben a Àvila, on tots tres són martiritzats l'any 304.


L'antic ajuntament és ara el Centre Cívic - Actualitat - Altanto!! Revista\ncrisi econòmica Soses Unió Pagesos Seròs festes i celebracions Generalitat futbol Lleida Catalunya Torres de Segre delictes sindicat agrari centres educatius DAAM Massalcoreig empreses Aitona handbol agricultura, fruticultura, ramaderia ajuntaments mobilitzacions ciutadanes Alcarràs Partits polítics Mossos d'Esquadra Festa Major\nL'antic ajuntament és ara el Centre Cívic\nTres pisos amb un consultori mèdic i una sala d'actes, locals per les entitats i espais de reunió, una biblioteca i fins i tot una sala per fer música i per assajar la coral del poble. El que abans era l'ajuntament de Soses és ara el Centre Cívic de la vila, les obres del qual van començar el 2009 i han acabat recentment.\nA la planta baixa hi ha el consultori mèdic, abans situat a la travessia del sindicat, i una sala d'actes. A la primera planta s'hi han construït diverses sales per destinar-les a les entitats del poble com el CF Soses, el CF Soses Femení, la Comunitat de Regants de la Sèquia de Remolins, la Societat de Caçadors Lo perdigó i el Club Ciclista Soses. També hi ha dos locals més destinats a sales de reunions. Per últim, el segon pis albergarà la biblioteca del poble, ara situada al nou edifici de l'ajuntament, i una sala per fer música i acollir els assajos de la Coral Clamor.\nAquestes obres estan incloses al PUOSC del consistori sosí i han suposat una inversió de 576.640,26 euros.\nMés notícies sobre " ajuntaments , equipaments , obres , Soses "


Torna la gran enemiga de Pilar Rubio\nLes dos presentadores podrien tornar-se a vore cara a cara molt prompte\nCarbonero i Rubio podrien tornar a enfrontar-se | GTRES\nSi hi ha dos presentadores, dones de jugadors de futbol, que desperten un gran interès en la premsa rosa tant pel seu treball com per les seues vides personals només poden ser Pilar Rubio i Sara Carbonero. Des de què Sara i Iker se'n van anar a viure a Porto la batalla mediàtica va quedar congelada. D'esta manera, Carbonero i Rubio podrien tornar a enfrontar-se prompte i combatre pel protagonisme.\nSí, perquè, segons pareix, l'exporter estrella del Reial Madrid s'està plantejant seriosament presentar la seua candidatura per a president de la Real Federació Espanyola de Futbol (RFEF), que actualment ostenta Luis Rubiales.\nIker es va reunir fa uns dies amb antics companys i este fet va suscitar rumors sobre este tema. Les suposicions hui guanyen rigor perquè s'ha filtrat la informació en diferents mitjans de què Casillas ja hauria mostrat el seu interès al Consell Superior d'Esports (CSD). De ser d'esta forma, la família Carbonero Casillas, que té dos fills, tornaria a Espanya de manera definitiva i més encara si fora elegit president de la RFEF, un càrrec pel que també es presentaran suposadament Mariano Rajoy i Albert Rivera. D'esta manera, el retorn de Sara suposarà la represa de les armes per part de Pilar.\nEl nou 'look' de Pilar Rubio que ha deixat sense paraules als seus seguidors\nSergio Ramos ha passat altra volta pel quiròfan\n"La celebració de Felip i Letícia per a Sant Valentí" "Ix a la llum el secret millor guardat de Bigote Arrocet"


La ciutat de Balaguer acollirà una nova edició de Firauto, la Fira del vehicle de segona mà i complements, els dies 20 i 21 d’octubre. Es tracta d’una fira pionera a les terres de Lleida on uns 20 expositors presentaran vehicles, tots ells supervisats i revisats, amb un gran ventall d’opcions, des de les més econòmiques, que podreu trobar al Mercat de la Ganga, fins a les més sofisticades, per a públics més exigents i/o amants del motor.\nAquest dissabte Balaguer celebrarà la festa de canvi de nom del Pavelló Municipal per Pavelló 1r d’Octubre amb la participació d’entitats, activitats lúdiques, projecció de documentals i un sopar popular, entre altres. A les 7 de la tarda tindrà lloc la inauguració oficial amb la lectura del manifest i pirotècnia.\nAquest diumenge 30 de setembre a les 19 h i al Teatre Municipal de Balaguer tindrà lloc el primer Memorial del referèndum d’autodeterminació de Catalunya, del passat 1 d’octubre. L’ajuntament ha preparat un espectacle poetico-musical.\nUSTEC-STEs convoca concentracions a les escoles i instituts a les 12 del migdia el proper dilluns. El Consell de l’Estudiantat demana a les universitats que suspenguin activitats avaluables l’1-O.\nMolts pobles de la comarca de la Noguera han organitzat actes i activitats aquest cap de setmana i el mateix dilluns per commemorar el primer aniversari dels fets de l’1 d’Octubre. A la nostra ciutat la societat balaguerina ha organitzat també des d’aquest divendres i fins a dilluns diverses actuacions per recordar els fets del primer d’octubre.\nEn motiu del primer aniversari dels fets ocorreguts l’any passat durant el referèndum de l’1 d’octubre, el Museu de la Noguera iniciarà el proper dilluns 1 d’octubre, una campanya de recollida de materials audiovisuals\nUnió de Pagesos reivindica una PAC per als agricultors professionals i que sigui “justa per a la pagesia catalana”. I Asaja adverteix que la caiguda de producció en fruita de pinyol no s’estigui traduint en un repunt dels preus\nEl Govern activa la coordinació dels diferents departaments per a la prevenció de l’entrada de la Pesta Porcina Africana a Catalunya i la consellera d’Agricultura acorda una reunió bilateral amb el ministre Planas per abordar aquesta qüestió.\nCreu Roja La Noguera organitza avui les primeres Jornades d’Empresa a Balaguer el 28 de setembre\nBalaguer se suma al Cicle Gaudí de cinema en català amb 4 pel.lícules. La primera, “Jean-François i el sentit de la vida”, de Sergi Portabella, es projecta avui divendres.\nAlbesa serà l’escenari de la 13ª Comarkalada el proper 6 d’octubre. La trobada pretén fomentar la implicació del jovent del poble amfitrió en l’organització de les activitats de la festa però també potenciar l’equilibri territorial, la cohesió social i la relació entre els joves\nEl Centre de dinamització de Tartareu, al municipi de Les Avellanes i Santa Linyal, acull demà dissabte la 46a Jornada de treball ‘Registre fòssil a les Terres de Lleida. Homenatge a Antoni Lacasa’.\nEl col•lectiu Espais Naturals de Ponent proposa diferents d’activitats per aquest cap de setmana. Avui divendres té lloc una sessió d’astronomia amb observació del cel nocturn de l’espai natural dels Vessants de la Noguera Ribagorçana. I demà dissabte una activitat d’anellament i observació d’ocells al partidor de Gerb.\nA partir del proper dilluns, dia 1 d’octubre s’obre el termini per a la reserva de llotges de les Festes del Sant Crist de Balaguer\nEl C.F. Balaguer viatjarà aquest proper diumenge al camp de l’Igualada\nEl sènior masculí del Club Bàsquet Balaguer inicia aquest diumenge la temporada davant del Mollerussa. Les noies jugaran aquest proper dissabte contra el SESE A, a 2/4 de 7 de la tarda, al pavelló 1r d’octubre.\nMés de 200 corredors participaran aquest dissabte en la 8a edició de la Milla Urbana Ciutat de Balaguer. Organitzada pel CE Runners Balaguer, la prova inclourà curses en totes les categories.\nEl primer equip del Club Tennis Taula Balaguer viatja a Dinamarca per disputar el primer partit de la temporada de l’ETTU CUP\nDescarregar! (39:00min / 18MB)\n28-09-2018 | INFORMATIUS


LA FONT DE GRECCIO: Als herois sense capa\nMarta 28 d’octubre de 2020, a les 9:58\nHerois sense capa, però amb espasa potser sí ;)\nMoltes gràcies per tenir-los presents, estic segura que tots, qui més qui menys, tenim persones de ben a prop en algun d'aquests sectors.\nHo has posat a la tartana, que com dius quan vas explicar els espais de la font hi escrius "testimonis o gestos que considero exemplars" i així és. Però penso que també podrien ser a l'atri que dius que "Intento que puguin ser paraules significatives també per a aquells que no se senten creients o que estan en recerca. I les comparteixo com qui ha trobat un tresor," i dius també que està al mateix nivell que la tartana "perquè tot fa referència a l'Amor." Així sí, que moltes gràcies a tots i pels qui som creients, que els tinguem presents en la pregària.\nJoan Capdevila 28 d’octubre de 2020, a les 12:09\nDoncs sí, un agraiment especial per tots els que estan a primera línea. Sí que es veritat que tots plegats hi posem el nostre gra de sorra però hi ha persones que literalment hi estan deixant la pell. Moltes gràcies a totes ells!\nM. Teresa 28 d’octubre de 2020, a les 17:29\nSí, tot el nostre agraïment i la nostra pregària perquè l'amor continuï present en tants gestos de persones anònimes.\nVicent Niclòs 28 d’octubre de 2020, a les 20:17\nTots som interdependents. Formem la gran família humana. Hem de passar ànsia els uns dels altres! Gràcies per posar-los en valor, Sergi. Aquesta és la nostra pregària d'agraïment a Déu que actua amb les mans dels homes i dones de bona voluntat!\nJordi Gubern 29 d’octubre de 2020, a les 16:05\nAbsolutament d'acord, Sergi. MOLTES GRÀCIES A TOTS!\nOlga Llorensí 31 d’octubre de 2020, a les 23:19\nM'uneixo a aquest agraïment general per tots els sanitaris que, de manera anònima i valenta, tenen cura de nosaltres, lluitant contra el virus i no defallint malgrat no fer-ho en les millors condicions! I per tots aquells altres que ajuden a mantenir la nostra activitat diària el més semblant a com la teníem fa uns mesos.\nGràcies, ara més que mai!!\nSergi d'Assís 1 de novembre de 2020, a les 16:57\nMarta, veig que vas captar a la perfecció el sentit que donava a aquests espais.


El Port de Tarragona, entre els cinc primers de l'Estat - Tottarragona.cat :: Diari digital independent d'informació i d'opinió de Tarragona\nEl Port de Tarragona, entre els cinc primers de l'Estat\nEl Port de Tarragona ha recuperat la cinquena posició en el rànquing de ports espanyols. La recent difusió de les dades de tràfic del primer trimestre de 2018 ha servit per constatar la bona marxa del Port (+5,15%), que se situa en cinquena posició només superat per Algeciras, València, Barcelona i Bilbao.\nSi analitzem les dades per tipus de mercaderies, la infraestructura tarragonina se situa en el quart lloc en líquids a granel i en segona posició en sòlids a granel. En aquest darrer tràfic, el Port supera els 2,5Mt, una xifra que té una estreta relació amb l’aposta cerealística que està duent a terme. Bona prova d’això ha estat la celebració del II Agrifood International Congress els passats dies 10 i 11 de maig amb un gran èxit de participació.\nUn dels àmbits on més destaca el Port de Tarragona durant aquest primer trimestre és el de les importacions (5,86Mt), amb un creixement del 10,28%, xifra que el situa en el primer lloc del rànquing a nivell estatal.\nEl Port de Tarragona té la capacitat de seguir creixent en altres sectors, mantenint les seves posicions ja consolidades i potenciant noves dinàmiques que permetin, mitjançant la innovació i l’eficiència.\nRedacció TT - 16/05/2018 - 16:21h


El Feng Shui i la neteja d'oficines a Barcelona per al benestar Corporatiu - La Mar de Net\nEl Feng Shui i una…\nLa disposició del mobiliari en oficines no només és un requeriment estètic, sinó que existeixen tècniques com el Feng Shui que ajuden a distribuir els diferents elements que tenim per crear un espai equilibrat i net. Des de la Mar de Net, empresa especialitzada en serveis de neteja, volem donar-vos alguns consells de com col·locar el mobiliari d’oficina, i com una correcta higiene en les empreses pot ajudar a millorar l’ambient de treball i la productivitat.\nEl Feng Shui és una tècnica taoista que permet tenir el teu espai de treball en harmonia i aconseguir benestar gràcies a la correcta disposició dels objectes que ho envolten. Tot això facilita la circulació de l’energia vital (chi), que ajuda a atreure salut, tranquil·litat i equilibri. A més a més, cal sumar que l’espai no només ha d’estar amb tots els mobles i disposicions en el lloc correcte, sinó que deu haver-hi una correcta neteja de tots els costats i cantonades. És important llençar tot el que no s’està utilitzant, netejar a fons armaris i mobles, i substituir aquells que estan defectuosos. A més, el Feng Shui també recomana no tenir canonades trencades ni goteres, ja que això provoca que no es conservi la bona energia.\nUn altre dels punts importants d’aquesta tècnica són els colors de l’espai de treball. És important que tingui tons que despertin la vista, però tampoc abusar. Un bon equilibri dels diferents colors és clau per no tenir un espai sobrecarregat:\n– Blanc, tons neutres, grisos i pastís: Ajuden a millorar la confiança i la concentració.\n– Blau: Ajuda a millorar l’estabilitat de les emocions.\n– Verd: fomenta la creativitat i ajuda a millorar el bon humor.\n– Les tonalitats terra i vermellosos, ajuden a atreure la comunicació i l’energia per impulsar nous projectes.\nLa forma de la taula de treball és molt significatiu i serà diferent per a despatxos individuals o sales de reunions:\n– Les rodones es recomanen per a sales de reunions on es generin moltes idees creatives.\n– Les rectangulars afavoreixen la comunicació.\n– Les que tenen formes amb petites corbes ajuden a la concentració.\nNo ens podem oblidar de la il·luminació. Sempre serà ideal utilitzar llum natural, però de vegades és impossible. En aquest cas és recomanable una llum en el sostre, a una intensitat mitjana i procurant que no generi ombres. També és recomanable posar una lampareta d’escriptori al costat de l’ordinador, per ajudar a equilibrar la llum que irradia l’ordinador i millorar la vista en la lectura de documents impresos.\nCom hem vist, la filosofia Feng Shui té moltes coses a tenir en compte que ens pot ajudar en l’harmonia del nostre lloc de treball. Però també és summament important mantenir una bona neteja de les oficines per evitar la brutícia, els bacteris i els aspectes negatius. Pots saber més de les energies en l’article: És possible netejar la casa de males energies?\nI, si tens qualsevol dubte, deixa’ns un comentari o contacta amb nosaltres, estarem encantats d’atendre’t. 🙂\nCategory: Notícies 30 octubre, 2018 Leave a comment\nPreviousPrevious post:Quines plantes són les més adequades per a l’estació tardorenca?NextNext post:Neteja després d’una obra


Ignasi Puig Rodas » Presentació del llibre de Gabriel J. Martín: Quiérete mucho, maricón!\nEl passat dijous 10 de març el psicòleg Gabriel J. Martín va presentar el seu nou llibre Quiérete mucho, maricón! a l’auditori de la Casa del Libro de Barcelona (Rambla de Catalunya 37). L’acte va estar ple de gom a gom, tant que, per haver sortit massa tard de la consulta, em vaig haver de quedar a fora a les portes, sentint la presentació des de la sala annexa. No només és que en Gabriel sigui una figura molt coneguda dins del món LGTBI (al que va dirigit el llibre), ni que sigui a més una figura molt mediàtica, a través del seu blog, Facebook i el canal de videoconsells de Youtube. Sinó que a més hi ha una gran necessitat social d’aquest llibre.\nEn Gabriel és un dels majors experts a casa nostra en gay affirmative therapy. Un sistema de teràpia encaminat a ajudar a persones homosexuals a acceptar-se a elles mateixes, a superar l’homofòbia interioritzada i a atrevir-se a sortir de l’armari i compartir amb els demés la seva persona. En un acte d’amor i sinceritat. Doncs malgrat ens sembli que en ple 2016 a Catalunya una persona homosexual no hauria de tenir problemes per a poder expressar-se en societat, són moltes encara les persones que viuen oprimides i no atrevint-se a ser elles mateixes. L’enquesta del Centre Pew Research assenyalava Espanya com l’estat amb un major nivell d’acceptació de l’homosexualitat per part de la població (amb un índex del 88%). I si bé els 10 anys de matrimoni homosexual han ajudat a anar normalitzant una situació i afavorint la lliure expressió i igualtat de drets de les persones, una tradició de marginació social no s’esborra així com així. Continuen pervivint encara valors morals, tòpics i hàbits discriminatoris. Que fan que moltes persones no s’atreveixin a ser, i menys encara a exterioritzar. Imaginant que pel sol fet de ser homosexuals seran focus de discriminació, aïllament social, infelicitat, maltractaments… i bé és cert que en certes zones encara pot ser així, però massa sovint l’autocensura és més gran que els perills reals.\nQuiérete mucho, maricón! és una síntesi en 514 pàgines dels diferents passos que en Gabriel segueix a teràpia, per a ajudar a aquestes persones a identificar-se com al que són, sense cap mena de culpabilitat, i a guanyar l’autoestima necessària per a veure que per tenir unes tendències sexuals no s’és menys que ningú. I que es tenen els mateixos drets i llibertats. I realment, les pàgines que he pogut llegir del llibre mostren la mateixa habilitat comunicativa que en Gabriel té en les xerrades i cursos que imparteix.\nMoltes felicitats Gabriel per aquest llibre!!! Et mereixes tenir gran èxit.


Activitats per els centres educatius i de formació - Medi Ambient i Sostenibilitat - Ajuntament de Terrassa\nTallers Visites escolars Conèixer l'Anella Verda Conèixer el Parc Natural\nVISITA A LA DEIXALLERIA DE TERRASSA NETA\nVisita guiada a les instal·lacions de Terrassa Neta.\nL’alumnat veurà el funcionament d’una planta de transvasament de residus i d’una deixalleria municipal com a servei de la ciutat.\nEl dia de la visita, els alumnes hauran de portar material que hauran recollit selectivament a casa seva o a l’escola,i que sigui admès a una deixalleria.\nDonar a conèixer el servei de deixalleria i la funció d’una planta de transvasament de residus municipals\nFomentar l’hàbit de col·laboració en la separació dels materials per poder-los aprofitar posteriorment\nVisita guiada a la deixalleria de Can Casanovas.\nL’alumnat veurà d’una deixalleria municipal com a servei de la ciutat.\nLA DEIXALLERIA MÒBIL A L’ESCOLA\nL’activitat consisteix en ubicar la deixalleria mòbil al pati de l’escola per tal que els alumnes puguin visitar-la.\nOferir la deixalleria mòbil com a recurs pedagògic pel professorat\nQUÈ EN FEM DELS RESIDUS AL VALLÈS - VISITA AL CTR\nA Primària :\nLa visita es divideix en tres activitats:\nUna primera explicació dinàmica del destí de cada residu que generem i així aclarir conceptes. Aquesta part es fa amb el grup sencer i després es divideix per a les següents activitats.\nVisita per les instal·lacions del Centre de Tractament de Residus (CTR-Vallès) a través d’una passarel·la aïllada i protegida.\nTaller de reutilització de residus que els alumnes porten de casa.\nL’activitat consisteix en una presentació interactiva on s’explica la relació de les activitats quotidianes que realitzem els ciutadans i la seva repercussió en la generació de residus. S’inclouen diverses qüestions per avaluar i aclarir conceptes amb els alumnes.\nDesprés de l’interactiu, el grup es divideix: La meitat dels alumnes visiten les instal·lacions del Centre de Tractament de Residus i l’altra meitat realitzen un estudi en profunditat dels residus, analitzant i seleccionant de forma pràctica una bossa tipus d’escombraries en les diferents fraccions existents. L’activitat acaba amb la posada en comú i conclusions dels treballs duts a terme.\nAdreçat a : Alumnes de cicle superior de primària i de segon cicle de secundària\nConèixer les instal·lacions de tractament de residus de la comarca\nNo es pot esmorzar durant la visita.\nPreu: el transport no té cost per l'escola\nPRÁCTICA DE PRODUCCIÓ DE BIOGÀS A PARTIR DE RESIDUS ORGÀNICS\nL’activitat es desenvolupa a la planta de biometanització de Can Barba i consisteix en una explicació teòrica inicial (1h) i després el grup es divideix i es realitza la pràctica de laboratori simulant el funcionament de la planta (1h) i la visita per l’exterior de les instal·lacions (1h).\nDurant l’activitat s’exposa la complexitat dels residus orgànics i quines són les vies de tractament possibles. Es mostra la Planta de Biometanització de Can Barba com a exemple d’aprofitament energètic i material dels residus orgànics.\nLa visita finalitza amb l’obsequi d’una bossa de compost produït a la Planta de Can Barba com a mostra del resultat de fer una bona selecció de residus orgànics a casa.\nConèixer les instal·lacions de tractament de residus de la comarca i el seu funcionament .\nConèixer el destí i el potencial de la fracció orgànica dels residus municipals.\nTractar els residus des del vessant científic i tecnològic.\nDeterminar la quantitat de biogàs que pot arribar a produir una mostra de residus orgànics.\nMostrar la importància de la bona selecció de residus orgànics a casa.\nLloc de realització : Planta biometanització de Can Barba\nVISITA AL CENTRE D’ATENCIÓ D’ANIMALS DOMÈSTICS DE COMPANYIA\nVisita guiada al centre d’atenció d’animals domèstics de companyia. On es farà una sessió informativa a càrrec d’un expert on s’explicarà el funcionament del centre, l’acollida dels animals abandonats els passos que cal fer per adoptar un gos o un gat. Com a part més pràctica es buscarà el microxip d’un animal del centre.\nAdreçat a : Alumnes de 2on, 3er i 4rt de primària\nAfavorir actituds de respecte i de responsabilitat envers els animals de companyia\nFomentar la convivència ciutadana amb la tinença d’animals de companyia\nPromoure l’adopció d’animals\nPreu : el transport va a càrrec de l’escola.\nVISITA ALS HORTS URBANS\nVisita guiada a un hort urbà ecològic on s’observarà i s’identificarà la vegetació cultivada, les eines i els treballs de camp, les tradicions i les característiques de l’espai i del terreny. Hi ha una part pràctica on l’alumnat farà tasques de l’horta en funció de l’època de l’any.\nS’ha de triar un dels horts per visitar:\nHort Plantem-Nos al c/ Montserrat, 151\nHort Can Tussell al c/ Gregal, 1\nHort Roc Blanc al c/ Palet i Barba, 177\nHort Torre Sana al c/ Zamora, 2\nHort Montserrat al c/Zamora, 2\nHort Ca N’Anglada Jove al c/ Zamora , 2\nHort AMPA El Vapor al c/ Torrent de Pere Parres, 8\nHort Sembrant ciutat al c/ Vinaròs, 5\nAdreçat a : Alumnes de primària\nConèixer els conreus que es fan al municipi.\nAprendre nocions bàsiques sobre el cultiu , la cura i el manteniment d’un hort ( sembra, rec, època de recol·lecció, eines, compostatge, etc.)\nConèixer i reconèixer quines plantes s’usen en la nostra alimentació i quina és la part que ens mengem\nFomentar una actitud respectuosa envers la natura i el medi ambient.\nCalendari : Març, abril i maig\nESCOLA DE NATURA TERRASSA\nVisita guiada on els infants podran tenir la oportunitat de conèixer, tocar i donar de menjar a diferents animals de la granja, ajudant a fer alguna de les feines relacionades. També visitaran l’hort i coneixeran les propietats d’algunes de les plantes aromàtiques, fruites i verdures. Es visitarà el compostador on es dipositen els residus orgànics de l’escola, es farà una breu introducció del que és el compost i que se’n fa.\nAdreçat a : alumnes d’educació infantil i cicle inicial de primària\nDesenvolupar en els infants una consciència ecològica i un compromís amb la natura, potenciant les seves actituds cap un món sostenible\nGaudir, conèixer i respectar els animals, les plantes aromàtiques, verdures i hortalisses.\nDurada . 1.30 h\nConte infantil amb titelles: En Blauet viu als torrents de l’Anella Verda de Terrassa, un dia però descobreix que gairebé no baixa aigua dels torrents i no troba a cap dels seus amics. No sap que fer, on deuen ser? On és l’aigua? La solució li donarà un follet del bosc que li buscarà una bona colla d’ajudants per retornar l’aigua al torrent i buscar els seus amics.\nCada infant pintarà un petit follet de fusta per endur-se a casa i poder seguir fent d’ajudant d’en Blauet allà on calgui.\nAdreçat a : Alumnes d’educació infantil\nConèixer l’Anella Verda com a projecte de recuperació i espai a conservar i gaudir\nConèixer la biodiversitat del rodal de la ciutat\nDescobrir què podem fer per ajudar a conservar els espais de l’Anella Verda\nIntroducció: passi comentat d’un audiovisual per presentar l’Anella verda i els espais agraris que s’hi conserven.\nTaller: Dividim el grup - classe en 3 gremis dels tres oficis que més es van practicar als masos tradicionals situats a l’Anella Verda de Terrassa, els guarnim per l’ocasió (pagesos amb barrets de palla, teixidors i filadores amb faixes i mocadors i pastors amb barretines). Els alumnes comencen l’activitat com a aprenents, el seu objectiu serà superar diferents proves per esdevenir, primer oficials del gremi i, finalment, mestres d’ofici. Per passar d’aprenent a oficial, caldrà que aconsegueixin els objectes i eines que fan referència al seu ofici. Al centre de l’aula hi ha un gran cabàs amb 24 objectes i imatges, 8 per cada ofici. Els objectes es van traient del cistell i han de triar el que creuen que els correspon. Quan tots els grups tenen els 8 objectes es repassa ofici per ofici per comprovar que està bé i per seguir tot el procés de treball, des de la matèria primera al producte acabat. Per passar d’oficial a mestre, caldrà mostrar les habilitats de cadascú. Amb l’ajuda de reproduccions de peces arqueològiques i imatges de l’època moderna, l’arqueòleg explica què eren les rajoles catalanes d’arts i oficis que tan de moda es van posar a l’època. La prova consistirà en que cadascú faci una rajola representativa del seu ofici per endur-se a casa.\nAdreçat a : Alumnes de cicle inicial i mitjà de primària\nAproximació a les relacions dels terrassencs i terrassenques amb el rodal agrari de la vila i la ciutat\nConèixer l’Anella Verda com a projecte de recuperació i espai a conservar i gaudir, les seves nombroses masies i productes cultivats.\nConèixer la història dels oficis rurals\nConèixer la transformació del paisatge de Terrassa fruit de l’explotació econòmica\nDescobrir els recursos naturals del Rodal de Terrassa\nConèixer el funcionament d'una masia i les diferents indústries associades\nReproduir activitats i situacions originals de l’època a partir de l'empatia\nL’INSPECTOR TEIXÓ I EL CAS DEL SENGLAR DESAPAREGUT\nEl Tacat, el fill petit de la família senglar, ha desaparegut. La resolució d’aquest misteri recau en el prestigiós Inspector Teixó i el seu ajudant.\nPer resoldre un cas com aquest és important analitzar l’escenari de la desaparició en busca d’alguna pista , interrogant els testimonis ( animals del bosc ), i fer un bon seguiment del rastre del Tacat. Però seran capaços l’Inspector Teixó i el seu ajudant de resoldre el cas? O necessitaran l’ajut dels nens i nenes?\nAdreçat a : Alumnes d’infantil\nLloc d’aplicació : Centre d’informació Ambiental Bonvilar\nPreu : El transport va a càrrec de l’escola\nL’INSPECTOR TEIXÓ I EL CAS DEL ROBATORI DEL GRA\nL’inspector Teixó i el seu ajudant s’enfronten a un nou misteri, un lladre ronda pels camps de conreu. La primera víctima ha estat la Garsa però qui sap quants animals més es poden veure afectats. Ara bé, l’Inspector i el seu ajudant es troben davant d’un greu problema, la gran quantitat de sospitosos ja que molts animals s’alimenten de gra. Per resoldre el misteri caldrà interrogar a tots els sospitosos i estar amb els ulls oberts.\nL’AVI JOSEP M’EXPLICA EL BOSC DE BONVILAR\nDe petit l’avi Josep ens portava a passejar pels entorns de Bonvilar. Allà hi vam passar un munt d’aventures i vam aprendre moltes coses. Vam descobrir els arbres, els animals, els conreus, ... I ara que ja soc gran, m’agradaria explicar-vos-ho. Mitjançant un itinerari pel bosc i conreus de Bonvilar coneixerem aquest entorn proper al municipi de Terrassa.\nA través d’una gimcana descobrirem els diferents elements que formen el paisatge actual de Bonvilar. Els alumnes , en grups reduïts , hauran de superar un seguit de proves d’observació, habilitat, relació... per conèixer i valorar aquest entorn proper al municipi de Terrassa.\nBONVILAR , UN LLEGAT DE LA TERRASSA AGRÍCOLA\nQuin patrimoni ens queda del passat agrícola de Terrassa? Quines són les funcions a l’actualitat? En una visita a una masia dels entorns de Bonvilar descobrirem el llegat arquitectònic i arqueològic del passat agrícola de Terrassa: les masies, les fonts, els camins, les ermites, etc. Així com l’organització de la producció: els camps de secà, les hortes, les pastures i els boscos. En la segona part l’activitat, a partir de la lectura del paisatge i la visita dels diversos ambients, anirem valorant el paisatge agro-forestal de Bonvilar com un llegat més del passat agrícola de Terrassa i descobrirem la seva importància per a la biodiversitat i l’equilibri territorial del nostre municipi. Finalment, en la darrera part de l’activitat reflexionarem sobre el futur d’aquest paisatge i el paper de la ciutadania a l’hora de determinar-lo.\nConèixer el passat agrícola de Terrassa i el seu llegat\nValorar les funcions sociològiques del paisatge de Bonvilar\nAdquirir una actitud crítica i participativa envers la conservació d’aquest paisatge\nA partir d’un estudi monogràfic coneixeran l’evolució històrica del paisatge de Can Bonvilar i identificarem les tensions i els conflictes existents a l’actualitat entre les diverses funcions urbanes que pot realitzar. Tot plegat per entendre que el paisatge està en constant construcció i que la forma que pren depèn de tots i totes.\nAdreçat a : Alumnes d’educació secundària\nDurada : 1-2 hores de treball previ a l’aula\n2 hores de treball posterior a l’aula\nBIODIVERSITAT A L’ANELLA VERDA\nAl llarg d’un itinerari realitzarem un treball de camp per descobrir el paisatge i la biodiversitat de l'Anella Verda de Terrassa. Amb instrumental de mesura i a partir de material cooperatiu, estudiarem les condicions ambientals i la flora dels hàbitats de l'Anella Verda (camps, boscos i torrents) per adonar-nos de com aquest paisatge divers afavoreix la biodiversitat.\nL’activitat finalitza amb l'elaboració d’un mural que presenta la biodiversitat de l'Anella Verda utilitzant les dades i les mostres obtingudes duran el treball de camp.\nLloc on es realitza :\nPodeu escollir fer la sortida i el treball de camp entre 4 àmbits diferents de l'Anella Verda:\nEL FOC A L'ANELLA VERDA, UNA AMENAÇA EVITABLE\nActivitat on els alumnes visitaran un bosc mediterrani d’alzines i pins per estudiar-ne característiques (estructura, espècies, sòl, condicions ambientals). Posteriorment visitaran una zona afectada per les ventades del 2014 i per un incendi forestal de l’estiu del 2015. Això els permetrà comparar l’estat del bosc i adonar-se dels efectes d’aquestes pertorbacions. Però, observant amb atenció, també s’adonaran dels processos naturals de regeneració de les plantes mediterrànies (rebrot, germinació) i de l’inici del procés de recuperació del bosc (successió). Finalment, analitzarem les causes humanes del foc i com es pot evitar entre tots\nAdreçat a : alumnes de cicle superior d’educació primària i ESO\nConèixer els efectes de dues pertorbacions que poden patir els boscos de l’Anella Verda: el temporal de vent i el foc.\nConèixer les adaptacions del bosc mediterrani a les pertorbacions.\nAdquirir hàbits responsables per visitar i gaudir de l’Anella Verda tot col·laborant a conservar i millorar els seus valors naturals i culturals.\nLloc on es realitza: Diversos espais de l’Anella Verda de Terrassa\nTreball per preparar la sortida a l’aula en format digital.\nQuadern i instrumental de mesures pel treball de camp.\nTreball posterior a l’aula en format digital. La regeneració del bosc mediterrani.\nEL PARC AGROFORESTAL\nItinerari per una zona representativa de l’Anella Verda de Terrassa : el Parc Agroforestal. S’observaran els valors naturals de la plana del Vallès a partir de l’estudi dels hàbitats principals. També s’analitzaran els impactes en determinades actuacions i modificacions humanes, tot introduint la metodologia d’avaluació d’impacte ambiental.\nAdreçat a : Alumnes de secundària i batxillerat\nConèixer la interrelació entre els espais naturals - rurals i urbans\nConèixer els impactes generats per certes actuacions i modificacions a nivell urbanístic\nConèixer les característiques dels diferents hàbitats de la plana del Vallès, així coma espais singulars del Parc Agroforestal\nIdentificar plantes pròpies de la zona\nObservar adaptacions de la vegetació al clima mediterrani\nLloc on es realitza : Parc Agroforestal\nHORTS ECOLÒGICS DE L’HEURA\nL'activitat consisteix en una visita guiada als horts educatius de Can Salas complementada amb activitats a l'entorn de l'hort.\nVisita guiada per tal de reconèixer les hortalisses de la temporada i fer-los veure la importància de cadascun dels espais de l'hort (l'hivernacle, la bassa, el galliner, la depuradora verda, els marges de flors). En funció de l'època, podran veure les tasques que es realitzen (passar el motocultor, encanyar tomaqueres, treure males herbes...). Un cop feta la volta a l'hort, l'alumnat plantarà hortalisses seguint el mètode de les Parades en Crestall, i les podrà venir a collir amb la seva família quan hagin crescut.\nA l'aula o a l'exterior, en funció del temps, activitats per complementar la visita amb el suport de materials didàctics (murals, imatges, jocs, collites...) amb els grups d'E. primària, i contes relacionats amb els horts i la natura amb els grups d'E. infantil.\nAdreçat a : Alumnes d’infantil, primària i secundària\nDescobrir les principals característiques d'un hort: com s'organitza, quines tasques s'hi desenvolupen, quins són els elements més importants.\nConèixer els trets diferencials d'un hort ecològic\nEntendre l'hort com a ecosistema (importància de la biodiversitat).\nDurada : Les visites estan previstes de 9:30 a 12h, amb una pausa de 30 minuts per esmorzar. Els horaris es poden adaptar en funció de les necessitats de cada grup.\nLloc on es realitza : Centre de Jardineria l'Heura, Masia de Can Salas. Cr Sabadell - Matadepera KM 6,4 Terrassa o als Horts de Torrebonica.\nTreball previ a l’aula : es farà un joc d’enginy i d’habilitat que farà que l’alumnat conegui les gran àrees que integren un parc: natura, ús públic, activitats econòmiques i patrimoni històric i cultural i construeixen el “seu propi parc”.\nAquesta sessió es fa durant el mes d’abril del 2017. Les dates es concretaran via telefònica durant el segon trimestre.\nFesta al Parc : Jornada festiva al Parc Natural de Sant Llorenç del Munt i l’Obac. Es faran activitats d’habilitat i motores, també tallers que reforcin els continguts treballats a l’aula. Després de dinar, un espectacle d’animació posarà el punt i final a la jornada.\nLa festa es farà el dies 9,10 i 11 de maig de 2017.\nSortida al parc: itinerari de descoberta de la natura guiat a la Casa Nova de l’Obac.\nTenir coneixement de si mateix en interacció amb l’entorn


Es presenta un informe sobre les necessitats de la Gent Gran de l’Alt Empordà ·\nInici Roses Es presenta un informe sobre les necessitats de la Gent Gran de...\nEs presenta un informe sobre les necessitats de la Gent Gran de l’Alt Empordà\nMoment de la presentació de l'informe a la seu del Consell Comarcal\nMoment de la presentació de l’informe a la seu del Consell Comarcal\nAquest dimarts es va celebrar la desena assemblea general ordinària del Consell Consultiu de la Gent Gran, que també va servir per commemorar la primera dècada d’existència de l’organisme que té entre els seus objectius la millora de la coordinació entre casals i associacions de la gent gran de l’Alt Empordà i la interlocució entre aquestes i el Consell Comarcal en totes aquelles qüestions que afectin al desenvolupament de la vida de les persones grans del territori.\nL’assemblea, que va comptar amb la participació d’onze casals, va permetre rendir comptes sobre l’activitat del Consell Consultiu l’any 2012 i encetar una nova etapa d’aquest espai de treball, que estarà marcada per l’inici d’un procés de reflexió entorn el paper del Casals de Gent Gran i el propi Consell Consultiu sobre la dinamització del col·lectiu de gent gran a l’Alt Empordà.\nXavier Sanllehí, President del Consell Comarcal i del Consell Consultiu, va remarcar la necessitat d’actualitzar el treball que es fa per a la gent gran, des dels diferents organismes, serveis i recursos, per tal d’ajustar-los a la situació econòmica actual, i en segon lloc per incorporar la diversitat creixent dels grups d’edat més joves. El pla de treball de l’any 2013 preveu la realització d’unes jornades de reflexió amb tots els casals sobre aquestes qüestions durant la tardor.\nDurant l’assemblea també es va produir la renovació de la Comissió Permanent del Consell Consultiu, que enguany ha canviat nou dels seus membres. El president del Consell Comarcal va agrair a les persones sortints la feina feta i l’interès i dedicació per a la millora de les condicions de vida de la gent gran a l’Alt Empordà. Especialment emotiu va ser el comiat de Martí Carreras, que després de vuit anys representant el Consell Comarcal al Consell de la Gent Gran de Catalunya va abandonar el càrrec. L’assemblea va aprovar que a partir d’ara aquesta responsabilitat l’exerceixi Jordi Cabezas, que passarà així a ser el vicepresident segon del Consell Consultiu de la Gent Gran de l’Alt Empordà. Cabezas havia estat president del Consell Comarcal i va ser alcalde de la Jonquera fins el darrer mandat municipal.\nL’equip tècnic d’Inclusió de l’Àrea de Benestar ha elaborat el primer informe sobre les necessitats de la gent gran i els Casals de l’Alt Empordà. Aquest estudi s’ha dut a terme a partir de l’enquesta distribuïda als assistents a la Trobada de Casals i de l’Associació de la Gent Gran de l’Alt Empordà que es va celebrar el mes de setembre passat a Castelló d’Empúries.\nTot i que el grau d’envelliment de la població de l’Alt Empordà és semblant al del conjunt del país, en les properes dècades el percentatge de població major de 65 anys tendirà a créixer, tal i com ha succeït en els darrers anys. Davant d’aquesta realitat és estratègic conèixer aquests canvis sociodemogràfics i les necessitats que hi estan associades per tal de poder gestionar els recursos més adequadament, atenent nous perfils d’homes i dones més diversos que es fan grans i reclamen un envelliment actiu.\nL’Informe conté tres parts diferenciades: la primera presenta un conjunt de dades descriptives del perfil demogràfic de la població major de 65 anys de la comarca; la segona recull un resum de les dades més rellevants que aporta l’enquesta centrada sobretot en la participació en els Casals, la situació de la gent gran als municipis i el coneixement i ús dels serveis socials, i la tercera part que tanca l’informe, conclou amb una proposta de línies de treball futures a treballar conjuntament amb el Consell Consultiu de la Gent Gran.\nArticle anteriorLa companyia Jubi-Teatre de Roses triomfa en el seu debut dalt d’un escenari\nArticle següentEl Grup de Teatre de Roses guanya el 19è concurs de teatre amateur Rafel Anglada


Pilota Valenciana | Escala i Corda i Raspall Femení Actualitat\nTorna la Lliga Bankia de Raspall Femení\nEls XXXVI JECV d'escala i corda comencen en les tres províncies\nEls cadets de La Pobla en acció.\nAquest cap de setmana es jugara en set seus de les tres províncies: Massamagrell, Torrent, Pobla Vallbona, València, Vila-real, Benidorm i Ondara\nEls XXXVI Jocs Esportius de la Comunitat Valenciana de la modalitat d’escala i corda comencen demà divendres en la província de València. El dissabte 14 d’abril començara en la província de Castelló, mentre que el diumenge 15 d’abril començarAn en la província d’Alacant. En les localitats de Massamagrell, Torrent, Pobla Vallbona, València, Vila-real, Benidorm i Ondara es jugara la competició de 1ª fase dels cadets. Durant les pròximes setmanes començaran les altres categories de competició.\nAquesta temporada van a jugar 140 equips de 44 escoles (Albalat dels Sorells, Alfara del Patriarca, Alfàs del Pi, Algímia d’Alfara, Almassora, Bellreguard, Beniarbeig-El Verger, Benidorm, Beniparrell, Benissa, Borriol, Castalla, Castelló de la Plana, Dénia, El Campello, El Puig, Eliana, Faura, Llíria, Massalfassar, Massamagrell, Moixent, Moncada, Montserrat, Oliva, Onda, Pedreguer, Petrer, Pobla Vallbona, Riba-roja, Sella-Relleu, Sueca, Tavernes Blanques, Torrent, València-CEIP Fornos, València-IES Patraix, València-Pelayo, Vall de Laguar, Valldigna, Vila-real, Vinalesa i Xàbia). Aquest cap de setmana seran 36 els equips que disputaran la competició de categoria cadet.\nEl trinquet de Bonrepós i Mirambell serà l’escenari de la tercera jornada del campionat, després d’haver-se jugat en les primeres jornades als carrers de Borbotó i Beniparrell.\nLa vesprada del diumenge tots els aficionats al raspall femení tenen una cita en el renovat trinquet de la població de l’Horta Nord. La primera categoria de l’Autonòmic de Raspall, Lliga Bankia, oferirà tres grans partides dins el programa. Que començarà a les 17 hores, amb l’enfrontament entre dos equips que encara han d’inaugurar el seu caseller, Carraixet Tavernes Blanques i Borbotó B. A continuació, sobre les 18 hores, aplegarà el torn a la revelació del torneig, l’Alqueria d’Asnar, que ocupa el primer lloc de la classificació empatat amb el Bicorp. Les seues rivals del diumenge seran les germanes Ana i Noelia de l’Ajuntament de Beniparrell, que ja saben el que es guanyar l’Autonòmic, i que formen un dels equips candidats al triomf final, com demostra la seua tercera posició en la taula, compartida amb el Borbotó A. Com a colofó a aquesta vesprada de pilota en Bonrepós i Mirambell es jugarà altra gran partida, on els protagonistes seran l’actual campió de l’Autonòmic, i principal candidat a emportar-se la Lliga Bankia, i el primer equip de l’històric dominador de les competicions de raspall femení, Borbotó. La parella del Turismo Rural Bicorp, Mar i Victoria, que sumen cinc punts al seu caseller per quatre de les seues rivals, s’enfrontaran a les 19 hores amb Anabel, Amparo i Monica, integrants del Borbotó A, en un partida decisiva per a la classificació del torneig.\nEn la divisió de plata del torneig l’Ecomuseo Bicorp F, líder del grup, i el Carraixet Tavernes Blanques B, tercer classificat, oferiran la partida de la jornada al trinquet de Bicorp. El segon de la taula, l’Ajuntament de Beniparrell B, jugarà davant el Meliana A. L’Ajuntament de Beniparrell C, un punt per davant de l’Oliva B, mana en la classificació de tercera categoria. Ja en quarta categoria A es el Meliana C qui suma 11 punts, un més que el Borbotó D i les seues companyes del Meliana D. Per últim, en la categoría quarta B, els equips de Sella, L’Horteta Rafelbunyol B i Quatretonda B manen en els seues grups. Tot i que les alacantines compateixen la seua privilegiada posició amb el Tapizados Calse Moixent D i el Campello.


Paula Serrano: “la dansa és l’oblidada de les arts escèniques” - El Nostre Ciutat\nPaula Serrano: “la dansa és l’oblidada de les arts escèniques”\nNominada al millor espectacle en els premis de les arts escèniques valencianes\n19 novembre 2021 18:20\nPaula Serrano, durante un ensayo. | GERMÁN ANTÓN\nPaula Serrano ha estat entre les nominades, en el seu primer muntatge com a coreògrafa, als premis de les Arts Escèniques de la Comunitat Valenciana. Seguint amb les seues reivindicacions afig que “m’agradaria que ací a Espanya es treballara amb mecenes. Com als Estats Units. Persones que donen suport a l’art amb xicotetes aportacions monetàries, per a no haver de dependre de les subvencions públiques. És que…t’has de buscar un treball que et mantinga amb un fix, per a menjar, pagar les factures i compaginar-lo alhora amb ‘bolos’ en teatres, que és el que realment t’agrada, per al que has estudiat i estàs preparada. Encara que això ara mateix és una utopia, (això de fer ‘bolos’) si tenim en compte que els espectacles de dansa només ocupen un 5% de la programació en els teatres”.\nParlem poc després de tornar de la gala en la qual s’entreguen els màxims guardons de la comunitat valenciana de les arts escèniques i en la qual Paula Serrano estava nominada al millor espectacle, que porta per títol ‘Antes que todos lo sepan’, un muntatge que trenca motles, en pujar a l’escenari a tres ballarins (ella inclosa) que dansen per l’escenari, interactuant entre ells, sense tindre el sentit de la vista.\nEn el seu primer muntatge llarg (dura 50 minuts) com a coreògrafa ha sigut nominada: “Sí, estic orgullosa –diu– Crec que la institució ha volgut apostar per una artista emergent que trenca amb els formalismes i els estereotips en la dansa –continua– perquè ballem sense veure absolutament res. Portem làtex en els ulls”.\nAixò de ballar sobre un escenari amb els ulls tancats, no sé vostés, però jo ho veig fart complicat… “Tot va començar amb una cita de la fotògrafa Coco Capità que diu: Si ja ho has vist tot, tanca els ulls”.\nQuan Paula Serrano va llegir aquesta frase, li van saltar totes les alarmes. El seu esperit reivindicatiu es va revelar i el va veure clar. “He volgut confondre a l’espectador a través de la vista –explica–, amb jocs de llums i canvis de posició. Li estic dient al públic: no et cregues tot el que veus, perquè pot no ser cert”.\n“Ha sigut una àrdua labor d’investigació amb l’ONCE, que ens ha ajudat a saber com moure’ns per l’escenari sense veure, ajudant-nos de la veu; explicant què féiem a cada moment, on estàvem… En els assajos, ens hem xocat, hem caigut, ens hem topat de cara contra un focus”.\nLa peça nominada pertany a un projecte que es titula ‘Todos saben lo que está pasando’, que s’estrenarà a València, a l’octubre de 2022. Les noves generacions alcoianes vénen trepitjant fort, senyores i senyors, encara que a l’escenari pugen sense veure i de puntetes.\narts escèniquesDansaEspectacleNominacióPaula Serrano\nEsperat retorn de Tesalín\nLa còmica Cristina Gómez es cola entre els millors